Fit-28 ta' Ottubru ċ-ċittadini tar-Repubblika Magħquda tat-Tanzanija ser jeleġġu l-President tagħhom, il-Membri tal-parlamenti tal-Unjoni u Zanzibar, kif ukoll il-kunsillieri lokali. L-Unjoni Ewropea tixtieq ittenni l-appoġġ tagħha għall-iżvilupp u l-prosperità tal-poplu tat-Tanzanija u, f'konformità mal-Artikolu 4 tat-Trattat tal-Komunità għall-Iżvilupp tan-Nofsinhar tal-Afrika li jistabbilixxi l-prinċipji tad-drittijiet tal-bniedem, id-demokrazija u l-istat tad-dritt, kemm hu importanti għaliha dan il-proċess lejn il-konsolidazzjoni tal-istituzzjonijiet demokratiċi. Ir-rapporti tal-inċidenti u l-limitazzjonijiet fiż-żmien ta' qabel l-elezzjonijiet huma ta' tħassib. L-UE tħeġġeġ lill-partijiet kollha biex jaħdmu flimkien b'mod diliġenti biex jippermettu elezzjonijiet inklużivi, trasparenti, paċifiċi u kredibbli. Id-demokrazija tissaħħaħ bil-libertà ta' espressjoni u ta' għaqda, u ambjent politiku li jagħti valur lill-involviment taċ-ċittadini, il-parteċipazzjoni ugwali, l-imparzjalità tal-istituzzjonijiet tal-istat, u jħares id-drittijiet tal-bniedem. Nistennew bil-ħerqa l-passi tagħna li jmiss għal kooperazzjoni kostruttiva u sħiħa bejn l-UE u t-Tanzanija .